O‘zbekiston Prezidenti Shavkat Mirziyoyev Turkiya Prezidenti Rejep Tayyip Erdoʻgʻon bilan uchrashdi

14.05.2017
O‘zbekiston Respublikasi Prezidenti Shavkat Mirziyoyev Pekinda "Bir makon, bir yoʻl" forumi doirasida Turkiya Respublikasi Prezidenti Rejep Tayyip Erdoʻgʻon bilan uchrashdi.
Davlatimiz rahbari ushbu uchrashuv O‘zbekiston va Turkiya oʻrtasidagi hamkorlikni yanada rivojlantirish boʻyicha fikr almashish uchun qulay imkoniyat ekanini ta’kidladi. 


Turkiya rahbari O‘zbekiston bilan munosabatlarni xalqlarimiz manfaatlariga xizmat qiladigan yuksak darajaga koʻtarish tarafdori ekanini ta’kidladi. 


Prezidentimiz O‘zbekiston bilan Turkiya savdo-iqtisodiyot, investitsiya, sayyohlik va boshqa sohalarda oʻzaro munosabatlarni rivojlantirish uchun hali foydalanilmagan ulkan salohiyatga ega ekanini ta’kidladi.  


Uchrashuvda 2016-yil 18-noyabr kuni Samarqand shahrida boʻlib oʻtgan muzokaralarda erishilgan kelishuvlar ijrosining borishi muhokama qilindi. Ikki tomon uchun ham manfaatli savdo-iqtisodiy va investitsiyaviy hamkorlikni rivojlantirish, turizm infratuzilmasini modernizatsiya qilish, toʻqimachilik, koʻnchilik, kimyo va farmatsevtika, qurilish materiallari sanoati, qishloq xoʻjaligi mahsulotlarini qayta ishlash va boshqa yoʻnalishlar boʻyicha loyihalarni amalga oshirish masalalariga alohida e’tibor qaratildi.